JY LEES NOU KYK: '7de Laan' se Gabby vlieg 1ste keer vliegtuig
Al het sy hoogtevrees en is sy bang vir spoed tensy sy self bestuur, het die aktrise Blyde Smit (24), wat die rol van die kelnerin Gabby in '7de Laan' vertolk, onlangs vir die eerste keer self 'n vliegtuig gevlieg.
Dis nie iets wat sy oor die algemeen sou doen nie, laat die aktrise hoor.
"Ek het myself vir 'n oomblik gevra of ek dit regtig gaan doen," onthou sy.
Behalwe dat sy 'n vriendin saamgevat het vir morele ondersteuning, het Blyde ook voor die tyd 'n les gehad om te verduidelik hoe 'n vliegtuig nou eintlik werk.
Die vlieënier was reg langs haar en het ook beheer oor die vliegtuig gehad.
A post shared by Blyde Smit (@blydesmit) on Oct 11, 2020 at 5:05am PDT
Tog was die oomblik voor sy in die vliegtuig geklim het by die Rand-lughawe in Germiston, Johannesburg, vreesaanjaend vir die jong aktrise.
"Ek voel ek is 'n goeie motorbestuurder, maar dit het my ook jare gevat. Toe die vlieënier eers sê hy gaan alles vir my verduidelik, maar ek moet self die vliegtuig vlieg, het ek die angs in my maag gevoel," vertel sy laggend.
Dit was asof sy vyf teaterstukke op een dag moes doen en glad nie voorbereid was daarvoor nie.
"Maar die gevoel wat 'n mens kry as jy in die lug is en om te weet jy het dit gedoen, is onbeskryflik. 'n Mens voel so lig, braaf en asof jy die wêreld weer hierna kan aanvat," sê Blyde.
A post shared by Blyde Smit (@blydesmit) on Oct 11, 2020 at 5:10am PDT
Juis as gevolg van hierdie wonderlike ervaring sal sy dit beslis weer doen, en oorweeg sy dit nou selfs om haar vlieglisensie te kry.
"Ek sal dit eintlik vir enigiemand aanbeveel, selfs al het hulle hoogtevrees. Die vlieënier het soveel geduld gehad en my soveel rustigheid gegee. Ek dink nie ek sou dit sonder hom kon doen nie," sê sy.
As Blyde nie besig is om 'n vliegtuig te vlieg of by die Sasani Studios in Johannesburg is waar 7de Laan geskiet word nie, is sy besig om haar meestersgraad in rolprentstudie aan die Universiteit van Pretoria te voltooi.
"Ek hoop om dit hierdie jaar klaar te maak."
I'm smiling because I get to go back to work tomorrow (under strict government regulations) when the South African Lockdown moves into stage 4. As the saying goes- the show must go on. @real7delaan ????
A post shared by Blyde Smit (@blydesmit) on Apr 30, 2020 at 12:59am PDT
Blyde is ook baie kunstig en het hierdie jaar onder meer geleer om te teken, verf en borduurwerk te doen.
"Ek speel ook die ukulele. Ek dink nie noodwendig ek is musikaal nie, maar ek het myself leer speel en het selfs begin om 'n liedjie te skryf."
Haar ander groot passie is fotografie.
"Ek het al 86 troues afgeneem en ek hou ook daarvan om tennis te speel en joga te doen."
A Saturday morning well spent. Ladies and gentlemen, we did SUP yoga on the dam. // post yoga shenanigans ??‍??
A post shared by Blyde Smit (@blydesmit) on Sep 13, 2020 at 1:24am PDT
As kind was sy maar 'n bangbroek, maar die laaste paar jaar doen sy goed wat sy nooit gedink het sy sou doen nie.
"Ek is nou baie meer avontuurlustig, en met my 25ste verjaardag om die draai wil ek myself meer druk om nuwe goed te ervaar. Om 'n vliegtuig te vlieg was beslis 'n totale ervaring buite myself, maar ek is nie een oomblik spyt nie," sê sy.